## El Consell aprova un conveni per al reconeixement de crèdits entre títols de cicle superior d’FP, estudis de l’ISEACV i graus universitaris

*** Permetrà a l’alumnat d’FP accedir a estudis universitaris i s’aplicarà de manera recíproca per a l’alumnat universitari
* Este conveni, subscrit fa un any amb les universitats públiques valencianes, es firma ara amb les quatre privades**

El Consell ha autoritzat un conveni de col·laboració entre la Conselleria d’Educació, l’Institut Superior d’Ensenyances Artístiques de la Comunitat Valenciana (ISEACV) i les universitats privades per a determinar la correspondència de crèdits entre estudis de cicle superior d’FP, estudis de l’ISEACV i graus universitaris.

Les quatre universitats privades de la Comunitat Valenciana que queden dins de l’àmbit d’aplicació d’este conveni són la Universitat Cardenal Herrera-CEU; la Universitat Catòlica de València Sant Vicent Màrtir; la Universitat Internacional de València i la Universitat Europea de València. Este conveni ja es va subscriure fa un any amb les universitats públiques.

L’objecte del conveni és articular correspondències entre els títols universitaris de grau i de grau en Ensenyances Artístiques Superiors i els títols de tècnic/tècnica superior de Formació Professional i d’Arts Plàstiques i Disseny, així com el corresponent reconeixement de crèdits European Credit Transfer System (ECTS).

El conveni permetrà a l’alumnat d’FP que continue la seua formació en les quatre universitats privades amb el reconeixement d’almenys 30 crèdits. Este reconeixement de crèdits serà recíproc, la qual cosa farà possible que es puga beneficiar també l’alumnat universitari que accedisca a cicles superiors d’FP.

El reconeixement d’estudis es farà tenint en compte l’adequació de les competències, coneixements i resultats d’aprenentatge entre les matèries conduents a l’obtenció de títols de grau i els mòduls o matèries del corresponent títol de tècnic/tècnica superior.

El conveni té una duració de quatre anys des de la seua firma, prorrogable per altres quatre i es tracta de la primera vegada que la Conselleria i ISEAC firmen un conveni d’estes característiques amb les universitats privades de la Comunitat Valenciana.

Fecha: 11/02/2025